আরটিভি

আরটিভি একটি বাংলাদেশি বাংলা ভাষার স্যাটেলাইট ও কেবল টেলিভিশন চ্যানেল, যা বেঙ্গল মিডিয়া কর্পোরেশনের মালিকানাধীন। এর পূর্বনাম ছিল ন্যাশনাল টেলিভিশন লিমিটেড।, দ্য বাংলাদেশ অবজারভার, ১১ নভেম্বর ২০০৫। চ্যানেলটির প্রধান কার্যালয় ঢাকার কাওরান বাজারে অবস্থিত বিসিইসি ভবনে। আরটিভি ২০০৫ সালের ২৬ ডিসেম্বর সম্প্রচার শুরু করে। মূলত বিনোদন ও সংবাদভিত্তিক অনুষ্ঠান প্রচার করে। টিআরপি জরিপ অনুযায়ী এটি বাংলাদেশের অন্যতম জনপ্রিয় টেলিভিশন চ্যানেল।
 ইতিহাস 
২০০২ সালে আরটিভি সম্প্রচার লাইসেন্সের আবেদন করেন। চ্যানেলটি ২০০৫ সালের ১ ডিসেম্বর পরীক্ষামূলক সম্প্রচার শুরু করে এবং একই বছরের ২৬ ডিসেম্বর আনুষ্ঠানিকভাবে সম্প্রচার শুরু করে।

২০০৭ সালের ২৬ ফেব্রুয়ারি বিসিইসি ভবনে অগ্নিকাণ্ড ঘটে, যাতে শতাধিক লোক আহত হন। এর ফলে আরটিভি ও এনটিভি ও ইসলামিক টিভি তিনটিই অস্থায়ীভাবে সম্প্রচার বন্ধ করে দেয়। কিছুদিন পর তিনটি চ্যানেলই আবার সম্প্রচারে ফিরে আসে।

আরটিভি ২০০০-এর দশকের শেষভাগে টিভি সাউথ এশিয়া-এর সাউথ এশিয়ান সুপারস্টার প্রচার করে। ২০১১ সালে, আরটিভি আরটিভি স্টার অ্যাওয়ার্ডস প্রদান শুরু করে। ২০১২ সালের অক্টোবর মাসে টেলিটকের ৩জি সেবার মাধ্যমে মোবাইলে আরটিভির সম্প্রচার স্ট্রিমিং হিসেবে দেখা যেত।

২০১৪ সালের ৬ সেপ্টেম্বর থেকে ছয় দিন ধরে, মৃত্যুবার্ষিকী উপলক্ষে প্রয়াত অভিনেতা সালমান শাহ অভিনীত ছয়টি চলচ্চিত্র আরটিভিতে প্রচারিত হয় । ২০১৪ সালের ৩১ অক্টোবর বিসিইসি ভবনে আরেকটি অগ্নিকাণ্ডের জেরে, আরটিভি ও তার সহোদর চ্যানেল আবারও সাময়িকভাবে বন্ধ হয়ে যায়; পরে ধীরে ধীরে নিয়মিত সম্প্রচারে ফিরে আসে। ২০১৫ সালের ৭ ফেব্রুয়ারি "আরটিভি মিউজিক" নামে একটি আইপিটিভি চ্যানেল সম্প্রচার শুরু করে, তবে বৈধ লাইসেন্স ছাড়া অবৈধ সম্প্রচারের অভিযোগে বাংলাদেশ টেলিযোগাযোগ নিয়ন্ত্রণ কমিশন (বিটিআরসি) ২০২১ সালে এটি বন্ধ করে দেয়।

২০১৫ সালের ৬ আগস্ট আরটিভি অস্ট্রেলিয়ায় সম্প্রচার শুরু করে। ২০১৭ সালের ১২ জানুয়ারি, ডয়চে ভেলে-র বাংলা বিজ্ঞান-প্রযুক্তি বিষয়ক ধারাবাহিক অন্বেষণ, যা আগে একুশে টেলিভিশনে প্রচারিত হত, আরটিভিতে সম্প্রচার শুরু করে। ২০১৮ সালের এপ্রিলে, অমিতাভ রেজা চৌধুরী পরিচালিত প্রথম পূর্ণদৈর্ঘ্য চলচ্চিত্র আয়নাবাজি-র ওয়ার্ল্ড প্রিমিয়ার আরটিভিতে অনুষ্ঠিত হয়।

চীনা অ্যানিমেটেড ধারাবাহিক বুনি বেয়ার্স ২০২০ সালের শুরুর দিকে আরটিভিতে প্রচার শুরু করে। আরটিভির নিজস্ব ভিডিও-অন-ডিমান্ড সেবা ‘‘আরটিভি প্লাস’’ ২০২০ সালের ২৪ মে চালু হয়। ২০২০ সালের ঈদুল ফিতরের সময়কালের টিআরপি জরিপ অনুযায়ী, বাংলাদেশের সর্বাধিক দেখা টেলিভিশন চ্যানেলগুলোর মধ্যে আরটিভি শীর্ষে এবং দীপ্ত টিভি দ্বিতীয় স্থানে ছিল। একই বছরের সেপ্টেম্বর মাসে, তরুণ নির্মাতা খুঁজে বের করতে আরটিভি তরুণ নির্মাতার নতুন গল্প শিরোনামের একটি নতুন প্রতিযোগিতা আয়োজন করে। তাঁদের পরিচালিত নাটকগুলো পরবর্তীতে চ্যানেলটিতে প্রচারিত হয়।

২০২১ সালের ২ অক্টোবর, চ্যানেলটির সঙ্গীত পুরস্কার প্রদান অনুষ্ঠান আরটিভি মিউজিক অ্যাওয়ার্ড উদ্বোধন হয়। ২০২১ সালের ২৩ নভেম্বর, নবীন শিল্পীদের জন্য সংগীতভিত্তিক রিয়েলিটি শো ইয়াং স্টার আরটিভিতে প্রচার শুরু করে। ২০২২ সালের ১৫ ফেব্রুয়ারি, জনপ্রিয় জাপানি ধারাবাহিক আসা গা কিতা আরটিভিতে প্রচারিত হতে শুরু করে। ২০২২ সালের আগস্টে, সিঙ্গাপুরে অনুষ্ঠিত সিএমও এশিয়া অ্যাওয়ার্ডস-এর অংশ এশিয়া এক্সিলেন্স অ্যাওয়ার্ডস ২০২২-এ আরটিভি ‘‘সেরা ইউটিউব চ্যানেল কৌশল’’ পুরস্কার লাভ করে। এর পাশাপাশি চ্যানেলটির প্রধান নির্বাহী কর্মকর্তা সৈয়দ আশিক রহমান ‘‘বেস্ট ক্রিয়েটিভ জিনিয়াস’’ পুরস্কার অর্জন করেন।

 অনুষ্ঠানসমূহ   
আরটিভি একটি মিশ্র বিনোদনমূলক টেলিভিশন চ্যানেল, যার অনুষ্ঠান সূচি বৈচিত্র্যময়। এতে নাটক, সংবাদ, সংগীত এবং তথ্যভিত্তিক বিনোদনমূলক অনুষ্ঠান (ইনফোটেইনমেন্ট) অন্তর্ভুক্ত রয়েছে। এছাড়াও চ্যানেলটি দুটি পুরস্কার প্রদান অনুষ্ঠান আয়োজন করে—আরটিভি স্টার অ্যাওয়ার্ড এবং আরটিভি মিউজিক অ্যাওয়ার্ড।

 আরও দেখুন 
 বাংলাদেশ টেলিভিশন স্টেশন তালিকা
 বাংলাদেশের টেলিভিশন কেন্দ্রের তালিকা

 তথ্যসূত্র 

 বহিঃসংযোগ 
 অফিসিয়াল ওয়েবসাইট

বিষয়শ্রেণী:বাংলাদেশের টেলিভিশন চ্যানেল
বিষয়শ্রেণী:ঢাকার গণমাধ্যম
বিষয়শ্রেণী:২০০৫-এ প্রতিষ্ঠিত টেলিভিশন চ্যানেল ও স্টেশন
বিষয়শ্রেণী:২০০৫-এ বাংলাদেশে প্রতিষ্ঠিত